CELEX: 52017PC0166
Language: el
Date: 2017-04-07
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τον καθορισμό της θέσης που θα υιοθετηθεί εκ μέρους της Ευρωπαϊκής Ένωσης όσον αφορά τις προτάσεις για την τροποποίηση των προσαρτημάτων της σύμβασης για τη διατήρηση των αποδημητικών ειδών που ανήκουν στην άγρια πανίδα εν όψει της δωδέκατης συνεδρίασης της διάσκεψης των μερών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.4.2017
            COM(2017) 166 final
            2017/0077(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τον καθορισμό της θέσης που θα υιοθετηθεί εκ μέρους της Ευρωπαϊκής Ένωσης όσον αφορά τις προτάσεις για την τροποποίηση των προσαρτημάτων της σύμβασης για τη διατήρηση των αποδημητικών ειδών που ανήκουν στην άγρια πανίδα εν όψει της δωδέκατης συνεδρίασης της διάσκεψης των μερών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η σύμβαση για τη διατήρηση των αποδημητικών ειδών που ανήκουν στην άγρια πανίδα (γνωστή επίσης ως σύμβαση CMS ή σύμβαση της Βόννης) αποσκοπεί στη διατήρηση των χερσαίων και θαλάσσιων αποδημητικών ειδών, καθώς και των αποδημητικών πτηνών, σε ολόκληρη την περιοχή εξάπλωσής τους. Πρόκειται για διακυβερνητική συνθήκη, η οποία έχει συναφθεί υπό την αιγίδα του προγράμματος των Ηνωμένων Εθνών για το περιβάλλον και αφορά τη διατήρηση της άγριας ζωής και των οικοτόπων (ενδιαιτημάτων) σε παγκόσμια κλίμακα. Η Ευρωπαϊκή Ένωση είναι συμβαλλόμενο μέρος της CMS από την 1η Νοεμβρίου 1983
                  1
               .
            
            
               Τα αποδημητικά είδη που πρέπει να διατηρηθούν παρατίθενται στα προσαρτήματα Ι (απειλούμενα είδη) και ΙΙ (είδη που πρέπει να αποτελούν αντικείμενο συμφωνιών) της σύμβασης.
            
            
               Η διάσκεψη των μερών είναι το όργανο λήψης αποφάσεων της σύμβασης το οποίο είναι αρμόδιο να εκτιμά την κατάσταση διατήρησης των αποδημητικών ειδών και, ακολούθως, να τροποποιεί τα προσαρτήματα Ι και ΙΙ της σύμβασης.
            
            
               Σύμφωνα με το άρθρο ΧΙ της σύμβασης, οι προτάσεις τροποποίησης είναι δυνατόν να υποβάλλονται από οποιοδήποτε μέρος. Οι τροποποιήσεις των προσαρτημάτων αρχίζουν να ισχύουν για όλα τα μέρη, πλην εκείνων που εκφράζουν επιφύλαξη, ενενήντα ημέρες μετά τη συνεδρίαση της διάσκεψης των μερών κατά την οποία εγκρίνονται.
            
            
               Η δωδέκατη συνεδρίαση της διάσκεψης των μερών της σύμβασης θα πραγματοποιηθεί στη Μανίλα (Φιλιππίνες) από τις 22 έως τις 28 Οκτωβρίου 2017. Για τη συνεδρίαση αυτή, προτείνεται να υποβάλει η Ένωση πρόταση για την τροποποίηση του προσαρτήματος ΙΙ της σύμβασης, ώστε να ενισχυθεί η προστασία δύο ειδών πτηνών, δηλαδή του είδους Lanius excubitor excubitor και του είδους Lanius minor, σε όλη την περιοχή εξάπλωσής τους, συμπεριλαμβανομένων των περιοχών εκτός της Ένωσης, βάσει των εξής κριτηρίων: 1) η εγγραφή των ειδών αυτών είναι επιστημονικά έγκυρη· 2) μια τέτοια εγγραφή είναι σύμφωνη με τη νομοθεσία της ΕΕ· και 3) η Ένωση έχει δεσμευτεί όσον αφορά τη διεθνή συνεργασία για την προστασία της βιοποικιλότητας. Είναι συνεπώς αναγκαίο το Συμβούλιο να λάβει απόφαση σχετικά με τον καθορισμό της θέσης που θα υιοθετηθεί εκ μέρους της Ένωσης κατά την δωδέκατη συνεδρίαση της διάσκεψης των μερών όσον αφορά τις προτάσεις τροποποίησης.
            
            
               Ως ημερομηνία λήξης της προθεσμίας για την υποβολή προτάσεων για τροποποίηση έχει καθοριστεί από τη γραμματεία της σύμβασης, σύμφωνα με το άρθρο ΧΙ παράγραφος 3, η 25η Μαΐου 2017.
            
            
               Πριν από τη δωδέκατη συνεδρίαση της διάσκεψης των μερών, η γραμματεία της σύμβασης μπορεί να ανακοινώσει προτάσεις άλλων μερών για την τροποποίηση των προσαρτημάτων Ι και ΙΙ της σύμβασης, προτάσεις οι οποίες μπορεί επίσης να απαιτήσουν απόφαση σχετικά με τον καθορισμό της θέσης που θα υιοθετηθεί εκ μέρους της Ένωσης όσον αφορά τις προτάσεις αυτές.
            
            
               •Συνοχή με ισχύουσες διατάξεις στον τομέα πολιτικής
            
            
               Η εν λόγω πρόταση δεν θα απαιτούσε καμία αλλαγή στη νομοθεσία της Ένωσης, δεδομένου ότι αφορά δύο είδη τα οποία προστατεύονται ήδη από το ενωσιακό δίκαιο, ιδίως μέσω της οδηγίας για τα πτηνά
                  2
               .
            
            
               •Συνοχή με άλλες πολιτικές της Ένωσης
            
            
               
                  Η πρόταση είναι σύμφωνη με το έβδομο πρόγραμμα δράσης για το περιβάλλον
                     3
                   και τη στρατηγική της ΕΕ για τη βιοποικιλότητα με ορίζοντα το 2020
                     4
                  , ιδίως με τον στόχο 6: συμβολή στην αποτροπή της απώλειας βιοποικιλότητας παγκοσμίως.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση υποβάλλεται δυνάμει του άρθρου 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Συλλογή και χρήση εμπειρογνωσίας
            
         
         
            
               
                  Η Γαλλία υπέβαλε προς εξέταση από την ομάδα εμπειρογνωμόνων σχετικά με τις οδηγίες για τα πτηνά και τους οικοτόπους, το σχέδιο των τροποποιήσεων εκ μέρους της Ένωσης που περιέχονται στην παρούσα πρόταση. Ακολούθησε ανεπίσημη ανταλλαγή προκαταρκτικών απόψεων με τα κράτη μέλη.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πρόταση δεν δημιουργεί νέες απαιτήσεις παρακολούθησης ή υποβολής εκθέσεων. Όλα τα σχέδια εφαρμογής και παρακολούθησης θα αποτελούσαν μέρος των συνήθων δραστηριοτήτων εφαρμογής και παρακολούθησης στο πλαίσιο της σύμβασης.
               
            
            
               2017/0077 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τον καθορισμό της θέσης που θα υιοθετηθεί εκ μέρους της Ευρωπαϊκής Ένωσης όσον αφορά τις προτάσεις για την τροποποίηση των προσαρτημάτων της σύμβασης για τη διατήρηση των αποδημητικών ειδών που ανήκουν στην άγρια πανίδα εν όψει της δωδέκατης συνεδρίασης της διάσκεψης των μερών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ως συμβαλλόμενο μέρος της σύμβασης για τη διατήρηση των αποδημητικών ειδών που ανήκουν στην άγρια πανίδα («η σύμβαση»), όπως εγκρίθηκε με την απόφαση 82/461/ΕΟΚ του Συμβουλίου
                  5
               , η Ευρωπαϊκή Ένωση μπορεί να υποβάλλει προτάσεις για την τροποποίηση των προσαρτημάτων της σύμβασης στα οποία παρατίθενται τα προς διατήρηση είδη.
            
            
               (2)Η διάσκεψη των μερών είναι το όργανο λήψης αποφάσεων της σύμβασης και οι αρμοδιότητες που της έχουν ανατεθεί περιλαμβάνουν τη δυνατότητα να εκτιμά την κατάσταση διατήρησης των αποδημητικών ειδών και ακολούθως να τροποποιεί τα προσαρτήματα Ι και ΙΙ της σύμβασης.
            
            
               (3)Φαίνεται ότι η εγγραφή των ειδών Lanius excubitor excubitor και Lanius minor στο παράρτημα ΙΙ είναι επιστημονικά έγκυρες, σύμφωνα με τη νομοθεσία της Ένωσης και με τη δέσμευση της Ένωσης για διεθνή συνεργασία όσον αφορά την προστασία της βιοποικιλότητας.
            
            
               (4)Εν όψει της δωδέκατης συνεδρίασης της διάσκεψης των μερών που θα διεξαχθεί στη Μανίλα (Φιλιππίνες) από τις 22 έως τις 28 Οκτωβρίου 2017, η Ένωση θα πρέπει να υποβάλει πρόταση τροποποίησης του προσαρτήματος IΙ ώστε να συμπεριληφθούν σε αυτό τα είδη Lanius excubitor excubitor και Lanius minor.
            
            
               (5)Οι εν λόγω προτάσεις θα πρέπει να κοινοποιηθούν στη γραμματεία της σύμβασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
         
         
            
               Άρθρο 1
            
            
               Ενόψει της δωδέκατης συνεδρίασης της διάσκεψης των μερών της σύμβασης για τη διατήρηση των αποδημητικών ειδών που ανήκουν στην άγρια πανίδα, η Επιτροπή εξουσιοδοτείται να υποβάλει, εκ μέρους της Ένωσης, πρόταση τροποποίησης του προσαρτήματος ΙΙ της σύμβασης ώστε να συμπεριληφθούν σ’ αυτό τα είδη Lanius excubitor excubitor και Lanius minor.
            
            
               Η Επιτροπή κοινοποιεί την εν λόγω πρόταση στη γραμματεία της σύμβασης.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση 82/461/EΟΚ του Συμβουλίου, της 24ης Ιουνίου 1982, για τη σύναψη σύμβασης περί της διατήρησης των αποδημητικών ειδών που ανήκουν στην άγρια πανίδα, ΕΕ L 210 της 24.6.1982, σ. 10.
               
               
                  
                     (2)
                  Οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών, ΕΕ L 103 της 25.4.1979, σ. 1.
               
               
                  
                     (3)
                  Απόφαση αριθ. 1386/2013/ΕΕ του Ευρωπαϊκού Κοινοβουλίου και του Συμβουλίου, της 20ής Νοεμβρίου 2013, σχετικά με το γενικό ενωσιακό πρόγραμμα δράσης για το περιβάλλον έως το 2020 «Ευημερία εντός των ορίων του πλανήτη μας», ΕΕ L 354 της 28.12.2013, σ. 171).
               
               
                  
                     (4)
                  COM(2011) 244 τελικό «Η ασφάλεια ζωής μας, το φυσικό μας κεφάλαιο: στρατηγική της ΕΕ για τη βιοποικιλότητα με ορίζοντα το 2020» 
               
               
                  
                     (5)
                  Απόφαση 82/461/EΟΚ του Συμβουλίου, της 24ης Ιουνίου 1982, για τη σύναψη σύμβασης περί της διατήρησης των αποδημητικών ειδών που ανήκουν στην άγρια πανίδα (ΕΕ L 210 της 24.6.1982, σ. 10).